Det aktive liv slutter ikke længere, når man når pensionsalderen. Tværtimod. De seneste år har foreningerne i Danmarks Idræts-Forbund (DIF) i Region Nordjylland oplevet et boom af seniormedlemmer. Antallet af DIF-medlemmer over 60 år er siden 2007 steget med 7.108, hvilket svarer til en stigning på 46 procent. Det er den klart største procentuelle stigning i landets fem regioner. Det er især tilbud specialdesignet til folk over 60, der er skyld i den store fremgang. Krolf (kroket/golf), zumba 60+, bedstevolley, vandaerobic er blandt de discipliner, der er specielt designede til den modne idrætsudøver. -I DIF er vi meget tilfredse med udviklingen, og det skal Region Nordjylland også være. En høj idrætsdeltagelse i den aldersgruppe har en positiv indflydelse på de ældres fysiske tilstand. Jo mere aktive seniorerne er, desto mindre bliver presset på den offentlige sundhedssektor, siger DIF-formand Niels Nygaard.

Referat:
Idrætsforeningerne har de seneste år oplevet landets største tilgang fra seniorerne, og udviklingen ser ud til at fortsætte.